《代简张希尹》
元代·谢应芳

余生寡谐俗，老去得知己。论交固云晚，莫逆良可喜。

联翩诸侯客，寂寞著书事。夜分青藜火，昼并乌皮几。

几回论班马，一笑观亥豕。烟云挥洒外，风月吟啸里。

蚶杯酌流霞，兽炉爇沉水。佳哉《水调》词，清我尘俗耳。

朱弦听者希，《白雪》和能几。别来怀盍簪，梦见承倒屣。

帷林大江边，瓢巷横山趾。秋风落梧叶，甘雨熟菰米。

相望不三舍，相过堪一苇。诗筒继元白，通家犹孔李。

况于阿戎谈，亦与诸任齿。尚友古之人，厥德薰晋鄙。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。